**Οδηγίες Συμπλήρωσης Εντύπων Αποτελεσμάτων Ελέγχων**

Στο πλαίσιο της ετήσιας απόδοσης στοιχείων επίσημων ελέγχων στον τομέα των τροφίμων, παρατίθενται οδηγίες συμπλήρωσης των εντύπων, προκειμένου να αποφευχθούν λάθη και δυσχέρειες που αντιμετωπίζονται κατά την στατιστική επεξεργασία.

**Πίνακας Ι, Επιτόπιος έλεγχος:**

* **Αριθμός επιθεωρήσεων:** Αφορά το συνολικό αριθμό ανεξαρτήτως αφετηρίας ελέγχου.
* **Αριθμός επιχειρήσεων στις οποίες επιβλήθηκαν κυρώσεις:** Από τις επιχειρήσεις που επιθεωρήθηκαν, καταγράφεται ο αριθμός των επιχειρήσεων στις οποίες διαπιστώθηκαν μία ή περισσότερες μη συμμορφώσεις που οδήγησαν σε διοικητικές ή/και ποινικές κυρώσεις.
* **Οι κατηγορίες των επιχειρήσεων είναι:**
  + Παρασκευαστές-Συσκευαστές: Συμπεριλαμβάνονται όλες οι επιχειρήσεις που δραστηριοποιούνται στον τομέα παραγωγής ή/και συσκευασίας τροφίμων.
  + Διανομείς & Μεταφορείς: Περιλαμβάνονται οι δραστηριότητες διάθεσης πριν από το στάδιο της λιανικής πώλησης (ιδίως εισαγωγή, χονδρική πώληση, αποθήκευση κατά τη χονδρική πώληση, χονδρεμπόριο πολλαπλών δραστηριοτήτων) και οι δραστηριότητες μεταφοράς.
  + Έμποροι (Λιανικό εμπόριο): Περιλαμβάνονται όλοι οι τύποι καταστημάτων λιανικής πώλησης που ασκούν δραστηριότητες λιανικού εμπορίου τροφίμων (πώληση στον τελικό καταναλωτή), κυρίως οι υπεραγορές, οι αυτόματοι πωλητές, οι πωλητές σε κλειστές σε ανοικτές ή κλειστές λαϊκές αγορές.
  + Παροχής υπηρεσιών: Περιλαμβάνονται επιχειρήσεις μαζικής εστίασης (εστιατόρια, ταβέρνες, καντίνες, καφετέριες κ.λ.π.), καθώς και ιδρύματα (νοσοκομεία, γηροκομεία), κυλικεία, ξενοδοχεία και παιδικούς σταθμούς.
  + Παρασκευαστές που πωλούν κυρίως λιανικώς: Περιλαμβάνονται κρεοπωλεία, αρτοποιεία, ζαχαροπλαστεία, καθώς και επιχειρήσεις παρασκευής και πώλησης σφολιατοειδών.
* **Μη Συμμορφώσεις (οι οποίες οδήγησαν στην επιβολή κυρώσεων):** Εδώ γίνεται αναλυτική παράθεση των μη συμμορφώσεων, που οδήγησαν σε διοικητικές ή/και ποινικές κυρώσεις, σύμφωνα με το Ν. 4235/2014 και όχι σε συστάσεις.

Οι κατηγορίες των Μη Συμμορφώσεων που αναφέρονται στον Πίνακα Ι αντιστοιχούνται με τα πεδία του άρθρου 23 του Ν. 4235/2014, κατωτέρω:

* + Μη Εφαρμογή Συστήματος Αυτοελέγχου (HACCP)

Αντιστοίχιση με Ν. 4235/2014: άρθρο 23, Τομέας Τροφίμων, σημείο 3

* + Γενική Υγιεινή

Αντιστοίχιση με Ν. 4235/2014: άρθρο 23, Τομέας Τροφίμων, σημείο 2

* + Νοθεία

Αντιστοίχιση με Ν. 4235/2014: άρθρο 23, Τομέας Τροφίμων, σημείο 7 και στο άρθρο 23Α (όπως συμπληρώθηκε με τα άρθρα 27, 28 του Ν. 4691/2020)

* + Επισήμανση & Παρουσίαση

Αντιστοίχιση με Ν. 4235/2014: άρθρο 23, Τομέας Τροφίμων, σημεία 14, 15, 17, 14α (όπως συμπληρώθηκε με το άρθρο 27 του Ν. 4691/2020)

* + Μη Ασφαλή Τρόφιμα

Αντιστοίχιση με Ν. 4235/2014: άρθρο 23, Τομέας Τροφίμων, σημείο 6

* + Άλλες: Καταχωρούνται μη συμμορφώσεις που δεν κατηγοριοποιούνται στις ανωτέρω κατηγορίες (π.χ. ιχνηλασιμότητα, έλλειψη κωδικού έγκρισης, χρήση μη επιτρεπόμενων Γ.Τ.Ο., διάθεση μη επιτρεπόμενων τροφίμων σε σχολικά κυλικεία, παρεμπόδιση ελέγχου κ.λ.π.).

Αντιστοίχιση με Ν. 4235/2014:

- άρθρο 23, Γενικά, σημεία 1, 3, 4

- άρθρο 23, Τομέας Τροφίμων, όλα τα υπόλοιπα σημεία

- άρθρο 23, Υποτομέας Κανόνων Παραγωγής και Διάθεσης Τροφίμων Μη Ζωικής Προέλευσης, σημεία 1, 3, 5

**Πίνακες ΙΙ & ΙΙΙ**

Αφορούν την εξειδικευμένη κατηγοριοποίηση των παραγωγικών επιχειρήσεων (Παρασκευαστές/Συσκευαστές του Πίνακα Ι) στους τομείς των τροφίμων ζωικής προέλευσης (**Πίνακας ΙΙ**) και φυτικής προέλευσης (**Πίνακας ΙΙΙ**), με την απαίτηση καταγραφής των αντίστοιχων επιθεωρήσεων, μη συμμορφώσεων και επακόλουθων ενεργειών.

Σε κάθε κατηγορία επιχειρήσεων συμπληρώνεται ο αριθμός των τακτικών ελέγχων, των ελέγχων μετά από καταγγελία και ο συνολικός αριθμός των ελέγχων (τακτικοί +μετά από καταγγελία). Συμπληρώνεται, επίσης, ο αριθμός των δειγματοληψιών.

Στη συνέχεια καταγράφεται ο αριθμός και το είδος των μη συμμορφώσεων (όπως αυτές έχουν καθοριστεί στις οδηγίες του Πίνακα Ι), καθώς επίσης και η κατηγοριοποίηση των ενεργειών που συνδέονται με την επιθεώρηση.